 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/21-01/03

URBROJ: 2140/01-08-21-8

Krapina, 28. svibnja 2021.

Krapinsko-zagorska županija, Upravni odjel za prostorno uređenje, gradnju i zaštitu okoliša na temelju odredbi članka 160. stavka 1. i članka 162. stavka 1. Zakona o zaštiti okoliša (“Narodne novine” broj 80/13, 153/13, 78/15, 12/18, 118/18), članka 31. stavka 7. Zakona o zaštiti prirode („Narodne novine“ broj 80/13, 15/18, 14/19 i 127/19) te članka 7. stavka 1. točke 1. Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine” broj 64/08) daje

**I N F O R M A C I J U**

**o zahtjevu nositelja zahvata za provedbu postupka procjene utjecaja na okoliš retencije Reka, Grad Donja Stubica, Krapinsko-zagorska županija**

**Tijelo nadležno za provedbu postupka:** Upravni odjel za prostorno uređenje, gradnju i zaštitu okoliša, Magistratska 1, Krapina.

**Pravni temelj za vođenje postupka procjene utjecaja zahvata na okoliš** su odredbe članka 76. do 94. Zakona o zaštiti okoliša i odredbe članka 4. do 22. Uredbe o procjeni utjecaja zahvata na okoliš (“Narodne novine” broj 61/14, 3/17; dalje u tekstu: Uredba), te odredbe Uredbe o ekološkoj mreži i nadležnostima javnih ustanova za upravljanje područjima ekološke mreže („Narodne novine“ broj 80/19) koje se odnose na provođenje Glavne ocjene zahvata u okviru provođenja postupka procjene utjecaja na okoliš. Naime, za zahvate navedene u točki 2.2. *Kanali, nasipi i druge građevine za obranu od poplava i erozije obale* iz Priloga III. Uredbe, potrebno je provesti postupak ocjene o potrebi procjene utjecaja zahvata na okoliš. No, nositelj zahvata je temeljem odredbe članka 82. stavka 1. Zakona o zaštiti okoliša odmah podnio zahtjev za procjenu utjecaja predmetnog zahvata na okoliš, za čiju provedbu je nadležan ovaj Upravni odjel. Postupak procjene se provodi jer nositelj zahvata planira izgradnju retencije Reka na područja Grada Donja Stubica.

**Nositelj zahvata:** Hrvatske vode, VGO za Gornju Savu, Ulica grada Vukovara 271, Zagreb.

**Lokacija zahvata**

Zahvat je planiran na prostoru naselja Donja Podgora, u sklopu katastarske općine Stubičko Prigorje, Grada Donja Stubica, u Krapinsko-zagorskoj županiji.

**Sažeti opis zahvata**

Predmetnim zahvatom planira se izgradnja retencije Reka na području Grada Donja Stubica. Temeljna funkcija ove retencije je redukcija velikih voda sa sliva iznad retencije kako bi superponirani vodni valovi ispod brane, zajedno s vodnim valovima na ostalim dijelovima sliva Topličine, bili tolerantnih vrijednosti i smanjili rizik od poplave u Donjoj Stubici i Stubičkim Toplicama. Glavni element zahvata su nasuta zemljana brana i evakuacijski element brane. Predmetna retencija planirana je s temeljnim ispustom promjera 1.000 mm, sigurnosnim preljevom preko krune brane te zajedničkim slapištem za vode iz temeljnog ispusta i eventualne vode koje bi se evakuirale preko preljeva. Glavni elementi za dimenzioniranje brane i evakuacijskih dijelova građevine određeni su prema hidrološkom proračunu za velike vodne valove 100-god i 1.000-god. razdoblja pojavljivanja. Volumen retencije za 100-god. veliki vodni val iznosi 131.970 m³, a za 1.000-god. 148.610 m³. Zahvatom je previđena izvedba brane s kotom krune 274,60 m n.m. pri čemu bi duljina brane u kruni iznosila 112 m. Uz izvedbu temeljnog klina najveće dubine oko 3,0 m, na najvišem dijelu, u dolini potoka, brana od dna iskopa temeljnog klina do krune imala bi visinu oko 15,0 m. Usvojen je zonirani poprečni presjek s centralnom vertikalnom glinenom jezgrom koja osigurava vododrživost brane te širokom potpornom zonom od kamenog materijala. Nagib uzvodnog i nizvodnog pokosa nožica brane iznosi 1:2,5. Ispod glinene jezgre projektiran je temeljni klin dubine oko 3,0 m na koji se prema nizvodnoj nožici nastavlja glineni tepih debljine 1,0 m. Razlog za projektno rješenje s temeljnim klinom polazi od činjenice da su u temeljnom tlu registrirani aluvijalno-proluvijalni materijali srednje do vrlo dobre propusnosti. Isti su razlozi i za glineni tepih kojim se produžio put procjeđivanja i time smanjili izlazni gradijenti. Ukupni volumen nasute brane iznosi oko 32.000 m³. Glinena jezgra brane i glineni tepih predviđaju se izvesti od gline iz nalazišta materijala koje bi se formiralo na području buduće retencije. Procijenjene količine za izgradnju jezgre, klina i tepiha iznose oko 6.000 m³ glinovitog materijala. Usvojena širina krune brane je 4,0 m kako bi se omogućila komunikacija u funkciji održavanja evakuacijskih tijela retencije i same pregrade. Uzduž nizvodne nožice brane je predviđena izvedba drenažnog jarka koji služi za prihvat procjednih voda kroz tijelo brane i kroz temeljno tlo koje se odvode u slapište temeljnog ispusta.

Postojeći šumski put će se izmjestiti u lijevi bok retencije na duljini od oko 192 m. Planirana je širina puta 4 m, uz bankine s obje strane u širini 0,5 m, sve u pojasu obuhvata brane. Kolnički zastor će se nasipati kamenom drobljencem debljine 0,3 m. Po završetku svih radova na objektima, zatrpat će se površina oko objekata i postojećeg korita, a obale vodotoka će se humusirati i zatravniti u skladu s vanjskim uređenjem pregrade. Za utvrđivanje pogodnosti i količine iskoristivog glinenog materijala za ugradnju u tijelo brane ispitano je potencijalno nalazište koje se nalazi unutar retencijskog prostora, te je identificirana i dodatna potencijalna lokacija nalazišta glinenog materijala.

**Sažetak postupka**

Upravni odjelodlukom imenuje savjetodavno stručno povjerenstvo iz redova stručnjaka, predstavnika tijela određenih posebnim propisom, predstavnika jedinica lokalne i regionalne samouprave, te predstavnika ministarstava. Povjerenstvo radi na sjednicama, daje prijedlog za upućivanje studije na javnu raspravu i na kraju donosi mišljenje o prihvatljivosti zahvata. Upravni odjel razmatra prijedlog povjerenstva i donosi odluku o upućivanju studije na javnu raspravu te isto tako razmatra mišljenje povjerenstva i donosi rješenje o prihvatljivosti zahvata za okoliš.

**Nadležna tijela i stručnjaci - sudionici u postupku:**

1. Ministarstvo gospodarstva i održivog razvoja, Zavod za zaštitu okoliša i prirode
2. Ministarstvo gospodarstva i održivog razvoja, Uprava za zaštitu prirode
3. Ministarstvo gospodarstva i održivog razvoja, Uprava za vodno gospodarstvo i zaštitu mora
4. Ministarstvo prostornoga uređenja, graditeljstva i državne imovine, Uprava za prostorno uređenje i dozvole državnog značaja
5. Ministarstvo poljoprivrede, Uprava šumarstva, lovstva i drvne industrije
6. Javna ustanova „Park prirode Medvednica“
7. Krapinsko-zagorska županija, Upravni odjel za prostorno uređenje, gradnju i zaštitu okoliša
8. Grad Donja Stubica

**Način očitovanja javnosti na informaciju**

Očitovanje javnosti i zainteresirane javnosti na informaciju o zahtjevu temeljem članka 7. stavka 1. točke 1. Uredbe o informiranju i sudjelovanju javnosti i zainteresirane javnosti u pitanjima zaštite okoliša ne provodi se jer se u postupku po tom zahtjevu provodi javna rasprava.

**Način informiranja javnosti i zainteresirane javnosti o ishodu postupka:**

U ovom postupku javnost i zainteresirana javnost moći će sudjelovati na javnoj raspravi o Studiji utjecaja na okoliš: Retencija Reka, koju su izradili ovlaštenici VITA PROJEKT d.o.o. iz Zagreba, FIDON d.o.o. iz Zagreba, VPB d.d. iz Zagreba, DVOKUT-ECRO d.o.o. iz Zagreba u svibnju 2021. godine. Za vrijeme javne rasprave, koja ne može biti kraća od 30 dana, održat će se javni uvid u Studiju i javno izlaganje o zahvatu. Obavijest o vremenu i mjestu održavanja javnog uvida i javnog izlaganja, načinu sudjelovanja javnosti, kao i o nacrtu rješenja i o rješenju donesenom povodom predmetnog zahvata bit će objavljena na internetskim stranicama Krapinsko-zagorske županije ([www.kzz.hr](http://www.kzz.hr)).

**PROČELNIK**

mr.sc. Stjepan Bručić, dipl.ing.